Молебное пение о даровании супружества

Иерей начинает: Благословен Бог наш:

Чтец: Царю Небесный: Трисвятое. Отче наш:

Возглас: Яко Твое есть Царство:

Господи, помилуй *(12 раз).*

Слава, и ныне:

Приидите, поклонимся Цареви нашему Богу.

Приидите, поклонимся и припадем Христу, Цареви нашему Богу.

Приидите, поклонимся и припадем Самому Христу, Цареви и Богу нашему.

Псалом 142:

Господи, услыши молитву мою, внуши моление мое во истине Твоей, услыши мя в правде Твоей. И не вниди в суд с рабом Твоим, яко не оправдится пред Тобою всяк живый. Яко погна враг душу мою, смирил есть в землю живот мой. Посадил мя есть в темных, яко мертвыя века. И уны во мне дух мой, во мне смятеся сердце мое. Помянух дни древния, поучихся во всех делех Твоих, в творениих руку Твоею поучахся. Воздех к Тебе руце мои, душа моя яко земля безводная Тебе. Скоро услыши мя, Господи, исчезе дух мой, не отврати лица Твоего от мене, и уподоблюся низходящым в ров. Слышану сотвори мне заутра милость Твою, яко на Тя уповах. Скажи мне, Господи, путь, воньже пойду, яко к Тебе взях душу мою. Изми мя от враг моих, Господи, к Тебе прибегох. Научи мя творити волю Твою, яко Ты еси Бог мой. Дух Твой Благий наставит мя на землю праву. Имене Твоего ради, Господи, живиши мя, правдою Твоею изведеши от печали душу мою. И милостию Твоею потребиши враги моя, и погубиши вся стужающыя души моей, яко аз раб Твой есмь.

Слава, и ныне: Аллилуиа: *Трижды.*

Таже ектениа:

Миром Господу помолимся.

Лик: Господи, помилуй.

О свышнем мире:

О мире всего мира:

О святем храме сем:

О великом Господине:

О богохранимей стране нашей:

О еже не презрети прилежнаго моления раба Твоего (рабы Твоея) *(имярек)*, но услышаным быти и обрести человека по сердцу своему, Господу помолимся.

О еже милостивно призрети на благое намерение раба Твоего (рабы Твоея) *(имярек)*, молящегося (молящейся) о даровании супружества, благочадия ради восприятия и незазорнаго в любви пребывания, Господу помолимся.

О еже исполнитися прошению раба Твоего (рабы Твоея) *(имярек)* и даже до смерти ему (ей) со избранным супругом (избранной супругой) в любви и единодушии пребывати, Господу помолимся.

О еже даровати ему (ей) же и нам вся ко спасению прошения, Господу помолимся.

О избавитися нам от всякия скорби:

Заступи, спаси, помилуй:

Пресвятyю, Пречиcтую, Преблагословeнную, Слaвную Владычицу нaшу Богородицу и Приснодеву Марию со всеми святыми помянyвше, сaми себе и дрyг дрyга, и вeсь живот нaш Христу Богу предадим.

Возглaс: Яко подобает Тебе всякая слава, честь, и поклонение, Отцу и Сыну и Святому Духу ныне и присно, и во веки веков.

Лик: Аминь.

Таже, Бог Господь: и тропарь, глас 3:

Творче и Сердцеведче, Боже наш,/ пути наша любовию Отчею устрояяй,/ подаждь рабу Твоему *(рабе Твоей)* супругу *(супруга)* по сердцу его *(ея)*,/ и исполни во благих желания их,/ всячески ко спасению приводя,/ да в вере и целомудрии славят Тя,/ Едине Человеколюбче.

Слава, глас 8:

Оком благоутробным, Господи,/ виждь мое смирение:/ яко по мале жизнь моя иждивается,/ и от дел несть мне спасения./ Сего ради молюся:/ Многомилостиве Господи, спаси мя.

И ныне, глас 4:

Богородице Дево, радуйся,/ Благодатная Марие, Господь с Тобою,/ благословенна Ты в женах/ и благословен Плод чрева Твоего,/ яко Спаса родила еси душ наших.

Таже прокимен, глас 1: Буди, Господи, милость Твоя на нас,/ якоже уповахом на Тя. Стих: Радуйтеся, праведнии, о Господе, правым подобает похвала.

К Тимофею послания святаго апостола Павла чтение

(зачало 282, 2: 8-15).

Чадо Тимофее: хощу убо, да молитвы творят мужие на всяцем месте, возд*е*юще преподобныя руки без гнева и размышления: такожде и жен*ы* во украшении лепостнем, со стыдением и целомудрием да украшают себе не в плетениих, ни златом, ил*и* б*и*серми, ил*и* ризами многоценными, но, еже подобает женам, обещавающымся благочестию, д*е*лы благими. Жена в безмолвии да учится со всяким покорением: жене же учити не повелеваю, ниже владети мужем, но быти в безмолвии. Адам бо прежде создан бысть, потом же Ева: и Адам не прельстися, жена же прельстившися в преступлении бысть: спасется же чадородия ради, аще пребудет в вере и любви и во святыни с целомудрием.

Аллилyиа, глaс 3: Стих: На Тя, Господи, уповах, да не постыжуся во век. Стих: Буди ми в Бога Защитителя и в дом прибежища, еже спасти мя.

Евангелие от Матфеа, зачало 20 от полу (7, 7–11):

Рече Господь: просите, и дастся вам; ищите, и обрящете; толцыте, и отверзется вам. Всяк бо просяй приемлет, и ищай обретает, и толкущему отверзется. Или кто есть от вас человек, егоже аще вопросит сын его хлеба, еда камень подаст ему? Или аще рыбы просит, еда змию подаст ему? Аще убо вы, лукави суще, умеете даяния блага даяти чадом вашим, кольми паче Отец ваш Небесный даст блага просящим у Него.

Таже ектениа: Помилуй нас, Боже, по велицей милости Твоей:

Лик: Господи, помилуй. *Трижды.*

Еще молимся о Великом Господине:

Еще молимся о богохранимей стране нашей:

Еще молимся о милости, жизни, мире, здравии, спасении, посещении, прощении и оставлении грехов раба (рабы) Божия *(имярек).*

Призри, Владыко Человеколюбче, милостивным Твоим оком на раба Твоего (рабу Твою) *(имярек)* и услыши моления наша с верою приносимая, яко Сам рекл еси: вся елика аще молящеся пр***о***сите, веруйте, яко приемете, и будет вам, и паки: просите и дастся вам: сего ради и мы, аще и недостойни есмы, уповающе на милость Твою, просим: исполни во благо желание раба Твоего сего (рабы Твоея сия) *(имярек)* и к супружеству богоугодному и честному приведи, рцем вси, Господи, помилуй.

Еще молимся и о еже услышати Господу Богу глас моления нас, грешных, и помиловати нас.

Возглас: Услыши ны, Боже Спасителю наш, упование всех концев земли и сущих в мори далече, и милостив, милостив буди, Владыко, о гресех наших и помилуй ны, милостив бо и Человеколюбец Бог еси, и Тебе славу возсылаем, Отцу и Сыну и Святому Духу ныне и присно и во веки веков. Аминь.

Молитва

Владыко, Господи Боже наш, Источниче жизни и безсмертия, всея твари видимыя и невидимыя Содетелю, управляяй всяческая премудрым и всеблагим Твоим Промыслом! Призри милостивно на нас, недостойных рабов Твоих, и не помяни беззаконий наших, но по безмерному благосердию Твоему прости нам прегрешения наша.

Всесильне Творче и Создателю всех! Ты рекл еси, яко не добро быти человеку единому, сего ради праотцу нашему Адаму сотворил еси помощницу подобную ему. Ты отроку патриарха Авраама сшествовал еси в Средоречии, посылая уневестити господину его Исааку жену, и ходатайством водоношения обручити Ревекку открыл еси. Ты и Товию мудро наставил еси, иже, обрет жену, благодарно помолися Тебе, еже помиловану ему быти и с нею состар*е*тися. Ты и усты Премудраго Соломона рекл еси: иже обрете жену добру, обрете благодать.

Пречистый Спасе наш, от Приснодевы Марии воплотивыйся и родивыйся во спасение рода человеческаго! Ты за неизреченный Твой дар и многую благость пришел еси в Кану Галилейскую и тамошний брак благословил еси, да вси уведят, яко Твоя воля есть законное супружество и еже из него чадотворение.

Услыши, Господи, молитву нашу и подаждь рабу Твоему сему (рабе Твоей сей) *(имярек)* супружество по сердцу его (ея) в помощь и восприятие рода человеча, да, в единодушии пребывающе, в вере, любви и во святыни с целомудрием в веце сем поживет и Обителей Небесных достигнет, идеже вси святии благодарно славословят Имя Твое Пресвятое, Отца и Сына и Святаго Духа. Аминь.

Премудрость. И отпуст:

Христос, истинный Бог наш, молитвами Пречистыя Своея Матери, святых славных и всехвальных Апостол, святых благоверных князя Петра и княгини Февронии, святых праведных богоотец Иоакима и Анны и всех святых помилует и спасет нас, яко благ и человеколюбец.